ORDE do 29 de novembro de 2007 pola que se modifica o financiamento da do 9 de maio pola que  se establecen as bases e se convocan para o ano 2007 as axudas para o fomento das frondosas caducifolias.
CONSELLERÍA DO MEDIO RURAL — III. OUTRAS DISPOSICIÓNS — 05/12/2007

Orde do 9 de maio de 2007 (DOG nº 93, do martes 15 de maio), pola que se establecen as bases e se convocan para o ano 2007 as axudas para o fomento das frondosas caducifolias.
No seu artigo 16 precísase que as accións previstas na dita orde financiaranse por parte da Consellería do Medio Rural con cargo á aplicación orzamentaria 11.06.551C.770.0.
O Regulamento (CE) 1698/2005 do Consello, do 20 de setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), no seu artigo 45 establece a primeira forestación de terras non agrícolas. Ao longo do ano 2007, tramitouse o plan de desenvolvemento rural a través do Fondo Europeo Agrícola de Desenvolvemento Rural (Feader) para o período 2007-2013, no cal pódese incluír a plantación de frondosas caducifolias, 3º epígrafe da orde 2007 de axudas para o fomento das frondosas caducifolias, polo que se pode modificar o financiamento da devandita orde para incluír a plantación de frondosas caducifolias dentro do Fondo Europeo Agrícola de Desenvolvemento Rural (Feader).
En consecuencia, de conformidade co previsto no artigo 30.1º.3 do Estatuto de autonomía de Galicia e no uso das facultades que confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e a Lei 1/1983, do 22 de febreiro, reguladora da Xunta e da súa Presidencia e demais normativa concorrente,
DISPOÑO:
Artigo único.-Modifícase o financiamento previsto no artigo 16 da Orde do 9 de maio de 2007 (DOG nº 93, do martes 15 de maio), pola que se establecen as bases e se convocan para o ano 2007 as axudas para o fomento das frondosas caducifolias, que pasa a ser o seguinte:
-Ano 2007: con cargo ao fondo propio da Consellería do Medio Rural, aplicación orzamentaria 11.06.551C.770.0, unha dotación de 300.000 .
-Ano 2007: con cargo ao Fondo Europeo Agrícola de Desenvolvemento Rural (Feader), aplicación orzamentaria 11.06.551C.770.0, unha dotación de 700.000 .
-Ano 2008: con cargo ao fondo propio da Consellería do Medio Rural, aplicación orzamentaria 11.06.551C.770.0, unha dotación de 300.000 .
-Ano 2008: con cargo ao Fondo Europeo Agrícola de Desenvolvemento Rural (Feader), aplicación orzamentaria 11.06.551C.770.0, unha dotación de 3.200.000 .
As ditas dotacións poderán ser ampliadas con fondos propios ou comunitarios. No suposto de procederse a dita ampliación, terase en conta as previsións contidas no artigo 12 «modificación das resolucións de concesión» do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Para facer fronte ás primas de mantemento destínase unha partida global de 4.500.000 , distribuídos nas anualidades 2009, 2010, 2011, 2012 e 2013, 900.000  por anualidade con cargo ao Fondo Europeo Agrícola de Desenvolvemento Rural (Feader), aplicación orzamentaria 11.06.551C.770.0.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 29 de novembro de 2007.
Alfredo Suárez Canal
Conselleiro do Medio Rural